ไม่เคยรู้จักร้านนี้มาก่อนครับว่าเป็นร้านอะไรมาจากไหน เคยได้ลองชิมทีนึงตอนวันงานเปิดตัว Wongnai Beauty แล้วก็แวะมาลองเพิ่มที่ร้านที่สยามพารากอน ป้ายร้านเขียนไว้ว่าเป็น UK's Number 1 Frozen Yogurt เลยทำให้ยิ่งน่าสนใจ (ชื่อร้านอ่านว่า ยูมู)

ที่ตั้งร้าน: ชั้น G สยามพารากอน อยู่ข้างๆ Swensen's ตรงข้าม Krispy Kreme

ไอศครีมเป็นแบบ Fat Free ฟังดูเพื่อสุขภาพดี ไม่ต้องกลัวอ้วนมาก (ถ้าไม่ใส่ Topping ที่ทำให้อ้วน ฮ่าๆ) ร้านมีที่นั่งอยู่พอสมควรครับ น่าจะประมาณ 5-6 โต๊ะเล็กได้ ถ้ามากลุ่มใหญ่อาจจะลำบากหน่อย

Toppings มีให้เลือกเยอะดีครับ (เสียดายเค้าไม่ได้ให้ถ่ายรูป) แต่ที่จำได้ก็มีพวก Marshmallow, Strawberry, Berry ต่างๆ, ขนมหมี, Kit-Kat, ป็อกกี้ชาเขียว และอื่นๆ อีกพรึบ

ไอศครีมสามารถเลือกได้ว่าจะสั่งแบบโคนหรือแบบถ้วย แบบถ้วยก็มีหลายขนาด สิ่งที่ต่างกันหลักๆ เลยคือ สั่งแบบโคนจะไม่สามารถเพิ่ม Topping ได้ครับ

แนะนำว่าควรสั่ง Topping ที่ซื้อเองไม่ได้ง่ายดีกว่าครับ เพราะ Topping เพิ่มอย่างนึง ต้องจ่ายเพิ่มอย่างน้อย 20 บาทแหนะ รู้สึกไม่คุ้มถ้าจะใส่ Topping ที่หากินได้ง่ายๆ

ไอศครีมมีให้เลือก 4 รส (Natural, Strawberry, Chocolate) จากที่เคยลองมาสองรส สรุปได้ว่ารสสตรอเบอรี่สู้ Natural ไม่ได้ครับ  รส Natural นี่อร่อยมากกก ส่วนรสช็อคโกแลตไม่ไหวนะ แล้วก็วานิลลายังไม่ได้ลอง

- Cone (75.-) ไปกินครั้งแรกสั่งแบบไม่รู้เรื่องและไม่ได้ถามพนักงานก่อน คิดว่าจะใส่ Topping ซะหน่อย แต่มารู้ทีหลังว่าถ้าสั่งแบบโคนจะใส่ topping ไม่ได้ ... กินไปเรื่อยๆ จนถึงก้นโคนจะมีคอร์นเฟลคอยู่ด้านล่างซะด้วย  เกือบไม่ทันครับ ผมกินไอศครีมไปเกือบหมดซะแล้ว ฮ่าๆ  อย่าเผลอกินเพลินแบบผมละกัน

นอกจากไอศรีมแล้วก็มีน้ำผลไม้ด้วย น่าสั่งดีเหมือนกันครับ

[ สรุป ]
ชอบครับสำหรับไอศครีมโยเกิร์ตร้านนี้ เสียอยู่อย่างนึงคือราคาสูงใช่เล่น แต่ก็ยังรู้สึกอยากแวะเรื่อยๆ หลังจากกินของคาวครับ